Miin paatimaa ekw Jesus kaa ituhtet anite Galilee kaa ishinihkaateyich aschiiyuu,
namui wii anite Judea kaa ishinihkaateyich aschiiyuu itehche uhchi wii ituhteu wesh chii chischeyihtam e chii wii nipahiikut aniyuu Jewa iinuuh kaa niikaanishkuwaayich.
Shaash maak chii peshunaakuniyuu kaa chii makushetwaau Jewa iinuuch.
Ekut uyuu mekwaach chii ihtakuniyuu taan kaa chii ihtitwaau maan kaye maahkiihch chii ihtaauch.
Ekw Jesus wiichishaanh kaa itikut,
“Chistuhte maa,
nete Judeahch che ituhteyin,
che waapahtahkwaau anichii kaa nuushuushkaaskwaau taan e ishi maamishkaach ihtuut.
Namui awen kaataau taan chechii ishi ihtuutahk netuweyihtamukwe chechii miyu chischeyimaakanuut.
E ihtuutamuwane maak maamishkaach ihtuwin,
pachishtinisuu chechii chischeyimakuyin taan chechii ishi ihtuutaman.”
Wesh wawaach tipiiwe wiichishaanh namui uhchi taapweyimikuu Jesus.
Ekw Jesus kaa itaat,
“Taapaa eshkw utihchipayuu chechii chistuhteyaan,
chiyawaau maak mikw waaishpish ituhteyekw chika chii ituhtenaawaau.
Taapaa ihtakuniyuu chekwaayuu chechii uhchi uhkaatitaakuch awenich utah aschiihch kaa ihtaatwaau ekaa kaa taapweyimaatwaau Chishemanituu,
mikw maak nuuhkaatikuch niya wesh niwiihten taan e ishpish machaatisiinaanuuhch.
Maachiikw chiyawaau ituhtekw nete e makushaanuuhch,
taapaa eshkw utihchipayuu niya chechii ituhteyaan anite.”
Iskutak maak Jesus kaa itwet uyuu ekut yaapach anit Galileehch kaa ihtaat.
Jesus kaa ituhtet anite aniyuu kaa makushaanuyich
Iskutak maak kaa chistuhteyitwaau aniyuu wiichishaanh Jesus anite aniyuu e makushaanuyich e ituhteyitwaauh,
kaye wiya chii ituhteu anite ekaa chischeyimakut wesh namui uhchi nitaweyimeu chechii chischeyimakut aweyuu anite e ihtaat.
Aniyuuh maak Jewa iinuuh kaa niikaanishkuwaayich chii naanituweyimikuu anite e makushaanuyich.
Chii naanituu kakwechischeyimuyuuh taanite e ihtaat.
Mihchetu maak aweyuu chii ayimitutaakuu anit kaa ihtaayich.
Pasch e itweyich,
“Naashch taapwe miyeyihtaakusuu uu naapeu.”
Ekw kutak e itweyich,
“Namui miyeyihtaakusuu,
wiyeshimeu aweyuuh.”
Namui maak uhchi chisheweuch e ayimitutawaatwaau Jesus wesh chii kushteuch aniyuu Jewa iinuuh kaa niikaanishkuwaayich.
Shaash maak wiyesh aapihtuu chii ishpish chiishi makushaanuyuu,
ekw Jesus kaa ituhtet anite chisheayimiheukamikuhch ekw kaa Chiskutamaachet.
Anichii maak Jewa iinuuh kaa niikaanishkuwaatwaau naashch chii miskaateyihtamihiikuuch e ishpish miyuuhtaakusiyich e Chiskutamaacheyich ekw kaa itwetwaau,
“Taanite wehchi naashch mistahii chischeyihtahk masinahiikaniyuu ekaa maak wiiskaat uhchi chiskutamuwaakanuut.”
Jesus kaa nishkweushihaat e itaat,
“An kaa ishi chischinuhamaacheyaan namayeu niya an nichischinuhamaachewin,
Chishemanituu aniyuu uchischinuhamaachewin,
an kaa pechi itishahuut.
An maak awen suuhk wii ihtuutamuwaate Chishemanituu utiteyihtamuwiniyuu,
aniyuu taan e ishi chischinuhamaacheuch ekut che uhchi chischeyihtahk Chishemanituuh kaa pechi itashumiikwen aniyuu chechii ishi chiskutamaacheuch maak mikw niya nititeyihtamuwinihch wehchipayiyikwe.
An awen mikw wiya taan e iteyihtahk kaa ishi wiihtahk chekwaayuu,
nituweyihtam wiya chechii chisteyimaakanuut.
Ekw an awen kaa nituweyihtahk chechii chisteyimaakanuyich aniyuu kaa pechi itishahukut kuiskw ihtuu kaye namui mitun ihtakuniyuu wiyeshihiiwewiniyuu anit e ihtaat.
Namui aa Moses kuuhchi miikuwaau aniyuu wiishuwewiniyuu kaa ayaawekw.
Namui maak waachipeyakw anit e tashiyekw chinanihiihtenaawaau an wiishuwewin.
Chekwaan maak wehchi wii pechi nipihiyekw.”
Ekw anichii iinuuch kaa nishkweushihaatwaau Jesus e itaatwaau,
“Machahchaahkw chipiihchishkaakw.
Awen maak uu waa nipahiisk.”
Jesus kaa nishkweushihaat e itaat,
“Peyakw maamishkaach ihtuwin nichii ihtuuten,
chichii miskaateyihtamihiikunaawaau maak e ayimiheuchiishikaach e chii ihtuutamaan an.
Moses chii itashuweche chechii ihtuutaakanuyich aniyuu wiishuwewiniyuu kaa itashteyich chechii chischinuwaachishwaakanuyich naapesha mekwaach e apishiishiyich.
Namayeu maak Moses niishtam kaa pachishtinahk aniyuu wiishuwewiniyuu,
shaash anite weskach chiwaahkumaakanuuch ekun uyuu wiishuwewiniyuu kaa ayaatwaau.
Yaapach maak chichischinuwaachishwaawaauch naapeshach e utihchipayiyich uyuu chechii ihtuutuwaakanuutwaau aat mekwaach e Jewa ayimiheuchiishikaayich.
Aat e Jewa ayimiheuchiishikaach yaapach chichischinuwaachishwaawaauch naapeshach e ishpish wii kanuweyihtamuwekw Moses uwiishuwewin,
chekwaan maak wehchi chishuwaasiistuuyekw tekash e chii miinuwaachihiik an naapeu e ayimiheuchiishikaayich.
Kuiskw maa maamituneyihtamukw an kaa ihtuutamaan.
Ekaawii ataameyimikw chekwaan ekaa niishtam tekash nituu chischeyihtamekw chekwaan wehchii ihtuutamaan an kaa ihtuutamaan,”
chii iteu Jesus.